Botrány a repülőn: hiába kérte a 87 éves utas, nem engedték a WC-re
Szó szerint értelmezték a szabályokat egy interkontinentális repülőn, nem engedtek WC-re egy idős utast.
Kínos magyarázkodásra kényszerül a British Airways: mint kiderült, egy 87 éves utast nem engedtek WC-re egy Los Angeles–London-repülőúton – adta hírül a Telegraph. Kocharik Tsamouzian a beszállás után kérte, hadd menjen a mosdóba, de a személyzet csak akkor engedte volna, amikor felszállnak, addig pedig még az útját is elállták. Ezzel nem lett volna semmi baj, ha a gép a menetrend szerint elindulhatott volna, de másfél órát kellett várakoznia a beszállás után az indulásig, ekkor viszont már késő volt.

A repülőgép személyzete azzal indokolta a döntést, hogy szigorúan értelmezték a biztonsági előírást, amely szerint senki nem hagyhatja el a helyét a felszállás előtt. A kritikusok szerint persze ha lehetett tudni, hogy másfél órán keresztül áll egy helyben a gép, és csak egy utas kért ilyet, akkor lehettek volna rugalmasabbak.

Az ügy – amely valamiért csak most került nyilvánosságra, pedig még tavaly decemberben történt – azért is érinti különösen rosszul a British Airwayst, mert az elmúlt hónapokban többször is támadták azzal, hogy nem sok figyelmet fordítanak az utasok kényelmére, így lassan már ugyanolyan szolgáltatás kínálnak, mint a fapados légitársaságok. Több járaton panaszkodtak arra, hogy elfogyott a WC-papír, nem tudtak elég ételt és italt adni az utasoknak, és rendkívül nagy késéseik voltak. Legutóbb pedig azon háborodtak fel sokan, hogy kiderült: 2,5 centivel csökkentenék a sorok közötti távolságot, hogy kettővel több sor beférjen a gépeikbe. A cég azzal védekezik: mindezt azért teszik, hogy olcsóbb jegyeket tudjanak kínálni.
British Airways repülő